अगर फिल्म के पहले भाग को लोग इतना पसंद कर रहे हैं तो जब दूसरा भाग आएगा तब क्या होगा? लेकिन 'गैंग्स ऑफ़ वासेपुर' का दूसरा भाग रिलीज़ कब हो रहा है? बीबीसी ने पूछा यही सवाल अनुराग कश्यप से?अनुराग जवाब देते हुए कहते हैं, ''हम तो फिल्म एग्ज़िबिटर पर निर्भर करते हैं. गैंग्स के बाद इस हफ्ते 'द अमेज़िंग स्पाइडरमैन' रिलीज़ हो रही है जिसने सारे सिनेमाघर बुक कर दिए हैं. उसके अगले हफ्ते रोहित शेट्टी की 'बोल बच्चन' रिलीज़ हो रही है जो हर एग्ज़िबिटर लगाना चाहेगा. तो गैंग्स पार्ट-2 के लिए जगह नहीं बचती न. जब जगह मिलेगी तब ही तो लगाएंगे. हमने पार्ट-2 की रिलीज़ की तारीख अभी तय नहीं की है.''लेकिन क्या अनुराग को ऐसा नहीं लगता की पार्ट-1 अभी और पार्ट-2 कुछ समय बाद, ऐसा होने की वजह से दर्शकों में गैंग्स ऑफ़ वासेपुर को लेकर उत्सुकता कुछ कम हो जाएगी, यादें धुंधली पड़ जाएंगी?इस सवाल को तो सिरे से ही ख़ारिज कर रहे हैं अनुराग कश्यप. वो कहते हैं, ''कुछ धुंधला नहीं होगा क्योंकि गैंग्स ऑफ़ वासेपुर एक बहुत ही बढ़िया फिल्म है. मुझे इस बात पर पूरा यकीन है कि जो पहला भाग देखेगा वो दूसरा भाग भी देखने आएगा ही वर्ना उसे फिल्म अधूरी लगेगी.''अपनी फिल्म पर विश्वास जागते हुए अनुराग कहते हैं, ''फिल्म ऐसी है कि लोग बार बार देखना चाहेंगे. जब दूसरा भाग आएगा तो लोग पहला भाग वापस लगवाकर देखेंगे. एक के बाद एक डीवीडी पर देखेंगे.'''गैंग्स ऑफ़ वासेपुर' में मनोज बाजपयी और पियूष मिश्र जैसे कई मंझे हुए कलाकार हैं लेकिन फिल्म में बॉलीवुड का कोई बड़ा स्टार नहीं है. लेकिन अनुराग की अगली फिल्म 'बॉम्बे वैल्वेट' में उन्होंने रणबीर कपूर को लिया है. तो क्या अब अनुराग कश्यप की फिल्में भी 'स्टार ड्रिवन' होंगी. क्या 'स्टार' की चकाचौंध का असर अनुराग पर भी होने लगा है?अपना पक्ष रखते हुए अनुराग कहते हैं, ''जब मुझे मेरी फिल्म में स्टार की ज़रूरत होगी तब मैं स्टार को अपनी फिल्म में कास्ट करूँगा. रणबीर कपूर सिर्फ स्टार नहीं हैं वो एक अच्छे अभिनेता भी हैं. क्या आप ये कह सकते हैं कि रणबीर अपना काम नहीं जानते, कोई भी ये बात नहीं कह सकता. आज की तारीख में हर निर्देशक रणबीर कपूर के साथ काम करना चाहता है. और मैं जानता था कि रणबीर के लिए मैंने जो रोल चुना है वो उसे बखूबी निभा लेंगे.''अनुराग कहते हैं वो अपनी फिल्म का प्रस्ताव लेकर रणबीर के पास गए और रणबीर ने कुछ तो उनमें और उनकी फिल्मों में देखा होगा कि उन्होंने 'बॉम्बे वैल्वेट' के लिए हाँ कर दी.'बॉम्बे वैल्वेट' की शूटिंग 2013 में शुरू होगी और फिल्म 2014 में रिलीज़ की जाएगी.